
ODLUKU
o uvjetima i načinu držanja kućnih ljubimaca i načinu postupanja s napuštenim ili izgubljenim životinjama na području Općine Blato


I. OPĆE ODREDBE

Članak 1.

Ovom Odlukom uređuju se uvjeti i način držanja te kretanje kućnih ljubimaca i način postupanja s napuštenim ili izgubljenim životinjama na području Općine Blato.


Članak 2.

Odredbe ove Odluke ne odnose se na držanje kućnih ljubimaca koji pripadaju zaštićenim vrstama na koje se primjenjuju propisi o zaštiti prirode, na držanje opasnih pasa koji se drže pod uvjetima i na način utvrđen po posebnim propisima, na držanje službenih pasa koje u obavljanju svojih poslova koriste tijela državne uprave (npr. policija, zaštitari), kao i na pse osposobljene za pomoć osobama s posebnim potrebama (npr. vodiče slijepih osoba, rehabilitacijske i terapijske pse) koji se drže pod uvjetima i na način utvrđen po posebnim propisima.

Članak 3.

Pojedini pojmovi u smislu ove Odluke imaju sljedeće značenje:

· kućni ljubimci su životinje koje čovjek drži zbog društva, zaštite i pomoći ili zbog zanimanja za te životinje
· posjednik životinje (u daljnjem tekstu: posjednik) je svaka fizička ili pravna osoba koja je kao vlasnik, korisnik ili skrbnik stalno ili privremeno odgovorna za zdravlje i dobrobit životinje
· opasan pas može biti bilo koja jedinka te vrste, podrijetlom od bilo koje pasmine koja je, ničim izazvana, napala čovjeka i nanijela mu tjelesne ozljede ili ga usmrtila, ničim izazvana napala drugog psa i nanijela mu teške tjelesne ozljede i koja se uzgaja i/ili dresira za borbe pasa ili je zatečena u organiziranoj borbi s drugim psom
· neupisani pas je pas poznatog ili nepoznatog posjednika koji nije registriran sukladno propisima o veterinarstvu
· pas ili mačka lutalica (slobodnoživuća mačka) je životinja kojoj je posjednik nepoznat i o kojoj se nitko ne brine
· napuštena životinja je ona životinja koju je vlasnik svjesno napustio, kao i životinja koju je napustio zbog više sile kao što su bolest, smrt ili gubitak slobode te životinja koje se vlasnik svjesno odrekao
· izgubljena životinja je životinja koja je odlutala od vlasnika i on je traži
· strane životinjske vrste su životinjske vrste koje prirodno ne obitavaju na području Republike Hrvatske
· sklonište za životinje ( u daljnjem tekstu: sklonište) je objekt u kojima se smještaju i zbrinjavaju napuštene i izgubljene životinje gdje im se osigurava potrebna skrb i pomoć 
· javna površina je svaka površina javne namjene čije je korištenje namijenjeno svima i pod jednakim uvjetima (javne zelene površine, pješačke staze, pješačke zone, otvoreni odvodni kanali, trgovi, parkovi, dječja igrališta i javne prometne površine, te dijelovi javnih cesta koje prolaze kroz naselje, kad se ti dijelovi ne održavaju kao javne ceste prema posebnom zakonu)

Pojmovi koji imaju rodno značenje koji su korišteni u ovoj Odluci, odnose se jednako na muški i ženski rod.


II. UVJETI I NAČIN DRŽANJA KUĆNIH LJUBIMACA

Članak 4.

Posjednik kućnog ljubimca dužan je kućnog ljubimca držati u skladu s odredbama ove Odluke te propisa o zaštiti životinja i veterinarstvu.

Članak 5.

Posjednik kućnog ljubimaca dužan je brinuti o njegovu zdravlju, prehrani, smještaju i higijeni i prema njemu postupati sukladno odredbama ove Odluke.

Zabranjeno je:
· kućnog ljubimca izlagati nepovoljnim temperaturama i vremenskim uvjetima, protivno prihvaćenim standardima za pojedinu vrstu, čime se kod životinje uzrokuje bol, patnja, ozljede ili strah.
· kućnom ljubimcu ograničavati kretanje na način koji mu uzrokuje bol, patnju, ozljede ili strah.
· napustiti kućnog ljubimca koji mora biti pod nadzorom.
· stalno držanje kućnog ljubimca na javnoj površini i njegovo kretanje na način kojim se ugrožava zdravlje i sigurnost drugih životinja i ljudi, a posebice djece.

Članak 6.

Posjednik kućnog ljubimca dužan je u skladu s potrebama pojedine životinjske vrste osigurati sljedeće:

· izgraditi i održavati odgovarajući objekt odnosno nastambu ili prostor
· osigurati odgovarajuću hranu i vodu u potrebnim količinama
· osigurati nesmetano kretanje kućnog ljubimca 
· osigurati odgovarajuću veterinarsku zaštitu, zaštitu i njegu bolesnog, ozlijeđenog i iscrpljenog kućnog ljubimca


Članak 7.

U obiteljskoj kući i okućnici obiteljske kuće, stambenoj zgradi i okolišu takve zgrade posjednik kućnog ljubimca može držati i kretati kućnog ljubimca po zajedničkim dijelovima i okolišu u njegovom/njihovom vlasništvu u skladu s odredbama ove Odluke i sporazuma između vlasnika.

Članak 8.

Zbog zdravstvenih, higijenskih i drugih razloga zabranjeno je uvoditi kućnog ljubimca u uređena dječja i školska igrališta, sportske, rekreacijske terene i javne plaže.

Članak 9.

Zabranjeno je puštanje kućnih ljubimaca na javnu površinu bez nadzora.

Posjednik kućnog ljubimca dužan je pri svakom izvođenju kućnog ljubimca na javnu površinu nositi pribor za čišćenje (vrećica, papir, posuda i slično) i očistiti javnu površinu onečišćenu od strane kućnog ljubimca.

Obveza čišćenja iz stavka 2. ovog članka odnosi se i na osobe koje hrane pse ili mačke lutalice (slobodnoživuće mačke), uslijed čega dolazi do onečišćenja javne površine ostacima hrane ili drugim predmetima koji služe za njihovo hranjenje (posude za hranu i slična ambalaža i predmeti).


III. NAČIN KONTROLE RAZMNOŽAVANJA KUĆNIH LJUBIMACA
Članak 10.
Posjednik je dužan držati pod kontrolom razmnožavanje svojih kućnih ljubimaca te poduzeti razumne mjere radi sprječavanja neželjenog razmnožavanja.

Posjednik je odgovoran za mladunčad svojih kućnih ljubimaca te je dužan osigurati njihovo odgovarajuće zbrinjavanje u skladu sa zakonom.

Zabranjeno je napuštanje mladunčadi ili neželjenih životinja.
Članak 11.
Općina organizira program humanog hvatanja, veterinarskog pregleda, sterilizacije odnosno kastracije i označavanja slobodnoživućih mačaka te njihova vraćanja na prikladnu lokaciju, u okviru osiguranih sredstava.

Prije uključivanja mačke u program provjerava se, primjerenim dostupnim načinom, ima li poznatog vlasnika ili posjednika. Bolesne ili ozlijeđene mačke zbrinjavaju se prema nalazu veterinara; mačka se ne vraća na lokaciju na kojoj nije moguće osigurati njezinu dobrobit ili sigurnost ljudi.

IV. UVJETI I NAČIN DRŽANJA PASA

Članak 12.


Zabranjeno je držati psa: 
· stalno vezanog ili ga držati u prostorima za odvojeno držanje  pasa bez omogućavanja slobodnog kretanja izvan tog prostora.
· koji nije cijepljen, upisan u Upisnik kućnih ljubimaca, čipiran

Članak 13.

U više stambenim zgradama pas se ne smije držati niti ostavljati na balkonima, lođama i nazemljištu koje pripada zgradi za redovitu uporabu.

U stambenim zgradama s više vlasnika, odnosno najmoprimaca može se u stanu držati jednog psa odnosno jednu mačku.

U više stambenim zgradama suvlasnici, sukladno propisima o vlasništvu, sporazumno utvrđuju prava i obveze vlasnika pasa (korištenje zajedničkih dijelova zgrade i dizala za kretanje i prijevoz psa, obveza čišćenja onečišćenih zajedničkih dijelova zgrade koje onečisti
pas i sl.).
Članak 14.

Dozvoljeno je držati psa u okućnici obiteljske kuće, vrtu ili sličnom zemljištu u vlasništvu pravnih ili fizičkih osoba, uz uvjet da se može slobodno kretati u ograđenom dvorištu ili drugom ograđenom prostoru, tako da ga ne može napustiti te da ograda osigurava sigurnost prolaznika, a ulazna vrata moraju biti zaključana na kojima se nalazi oznaka za psa.

Članak 15.

Pas koji je određen kao opasan pas može se držati pod uvjetima određenim posebnim propisima o opasnim psima.
Opasnog psa na javnu površinu smije voditi samo punoljetni posjednik, pri čemu pas mora biti na povodcu i imati stavljenu brnjicu.


V. KRETANJE KUĆNIH LJUBIMACA NA JAVNOJ POVRŠINI

Članak 16.

Zabranjeno je na javnoj površini voditi psa

· koji nije označen mikročipom, 
· bez  povodca.
Članak 17.

Zabranjeno je voditi i slobodno puštati pse u parkove, prostore oko škola, dječjih vrtića, doma zdravlja, športskih objekata i terena, groblja, cvjetnjaka, dječjih igrališta i javnih plaža i druge javne površine.

 Dozvoljeno je voditi pse na javne površine pod nadzorom posjednika i to na način da ne ugrožava sigurnost ljudi i drugih životinja te njihovo kretanje.

Članak 18.

Posjednik čiji pas učestalim i dugotrajnim lavežom ili zavijanjem remeti mir građana, dužan je odmah poduzeti odgovarajuće mjere kako bi spriječio daljnje uznemiravanje građana, u protivnom u okviru svojih ovlasti, slučaj po prijavi preuzimaju nadležni policijski službenici.

Članak 19.

Veterinarski inspektor može privremeno oduzeti kućnog ljubimca posjedniku koji se nalazi u stanju na temelju kojega se može zaključiti da životinja trpi bol, patnju ili veliki strah, da je ozlijeđena ili da bi nastavak njezinog života u istim uvjetima bio povezan s neotklonjivom boli, patnjom ili velikim strahom, životinju koju posjednik drži u neprimjerenim uvjetima te životinju opasnu za okolinu.

VI. NAČIN POSTUPANJA S NAPUŠTENIM ILI IZGUBLJENIM ŽIVOTINJAMA

Članak 20.

Skupljanje, prevoženje i smještaj neupisanih pasa nepoznatih posjednika i drugih napuštenih i izgubljenih životinja obavlja ovlaštena pravna ili fizička osoba s kojom Općina Blato zaključi ugovor.

Skupljanje, prevoženje i smještaj životinja iz stavka 1. ovoga članka mora se obavljati na najprikladniji način, primjenom odgovarajuće opreme i bez zlostavljanja, sukladno propisima o zaštiti životinja.

Članak 21.

Postupanje s neupisanim psima i te drugim napuštenim i izgubljenim životinjama provodi ovlaštena pravna ili fizička osoba sukladno propisima o zaštiti životinja.

Članak 22.

U skladu s propisom o zaštiti životinja 
· posjednik kućnog ljubimca mora u roku od 3 dana od dana gubitka kućnog ljubimca prijaviti njegov  nestanak skloništu za životinje, 
· u roku 14 dana od dana gubitka psa veterinarskoj organizaciji ili ambulanti veterinarske prakse koja je ovlaštena za vođenje Upisnika kućnih ljubimaca, 
· nalaznik napuštene ili izgubljene životinje mora u roku od tri dana od nalaska životinje obavijestiti sklonište, osim ako je životinju u tom roku vratio vlasniku.


Članak 23.

U sklonište za životinje smještaju se kućni ljubimci sukladno propisima o zaštiti životinja i veterinarstvu.

	Životinja se ne smješta u sklonište ako se po nalasku životinje može utvrditi njezin vlasnik te se životinja odmah vraća vlasniku, osim ako vlasnik odmah ne može doći po životinju.

	Životinja se ne vraća vlasniku ako se vlasnik očitovao da se odriče životinje ili se može nedvojbeno utvrditi da je napustio životinju.

Članak 24.

Troškove skupljanja i prevoženja neupisanih pasa, pasa te drugih napuštenih i izgubljenih životinja, njihova smještaja u sklonište za životinje i nad njima provedenih veterinarsko-zdravstvenih mjera, podmiruje posjednik životinje ako je poznat ili se njegov identitet naknadno utvrdi, u protivnom se ti troškovi podmiruju iz proračunskih sredstava Općine Blato


Članak 25.
Posjednik napuštene ili izgubljene životinje dužan je nadoknaditi svaku štetu koju počini životinja od trenutka nestanka ili napuštanja do trenutka njezina vraćanja ili odgovarajućeg zbrinjavanja.

Posjednik napuštenog i izgubljenog psa dužan je nadoknaditi svaku štetu koju počini pas od trenutka nestanka ili napuštanja do trenutka vraćanja posjedniku, odnosno do odjave iz upisnika pasa
Članak 26.

Ugovorom sklopljenim između Općine Blato i ovlaštene pravne ili fizičke osobe za skupljanje životinja regulirat će se međusobni odnosi i visina naknade za poslove skupljanja, prevoženja i smještaja neupisanih pasa i  drugih napuštenih i izgubljenih životinja.


VII. NADZOR

Članak 27.

Nadzor nad provođenjem ove Odluke vrše komunalni redari Općine Blato

Članak 28.

 U obavljanju nadzora nad provođenjem odredbi ove Odluke, komunalni redari ovlašteni su:

· pregledati isprave na temelju kojih se može utvrditi identitet stranke i drugih osoba nazočnih nadzoru,
· ući u prostore/prostorije u kojima se drže kućni ljubimci,
· uzimati izjave stranaka i drugih osoba,
· upozoravati i opominjati fizičke i pravne osobe,
· zatražiti od stranke podatke i dokumentaciju,
· prikupljati dokaze na vizualni i drugi odgovarajući način,
· očitati mikročip,
· obavljati druge radnje u skladu sa svrhom nadzora,
· podnositi kaznenu prijavu ili optužni prijedlog,
· od počinitelja naplatiti novčanu kaznu na mjestu počinjenja prekršaja,
· izdaje obavezni prekršajni nalog,
· donosi rješenje radi provedbe odredbi ove Odluke.

O postupanju koje je protivno odredbama ove Odluke u svakom pojedinačnom slučaju komunalni redar dužan je sastaviti zapisnik i donijeti rješenje.

U slučajevima iz nadležnosti komunalnog redara predviđenim ovom Odlukom komunalni redar može, kada je potrebno hitno postupanje, donijeti usmeno rješenje, o čemu je dužan sastaviti zapisnik te kasnije dostaviti pisano rješenje.

Članak 29.

	Ako u provedbi nadzora komunalni redar zaključi da se životinja nalazi u stanju na temelju kojega se može zaključiti da trpi bol, patnju ili veliki strah, da je ozlijeđena ili da bi nastavak njezina života u istim uvjetima bio povezana sa neotklonjivom boli, patnjom ili velikim strahom te životinju koju posjednik drži u neprimjerenim uvjetima ili je opasna za okolinu dužan je odmah o tome obavijestiti veterinarskog inspektora.

Članak 30.

	Ako komunalni redar tijekom nadzora uoči postupanje protivno propisima o zaštiti životinja, za koje nije nadležan obavezan je o tome odmah obavijestiti veterinarskog inspektora.

	U svakoj situaciji koja zahtijeva pružanje veterinarske pomoći, zbrinjavanje napuštene ili izgubljene životinje, pronalazak vlasnika životinje te bilo kakvo drugo neposredno postupanje s napuštenom ili izgubljenom životinjom komunalni redar odmah obavještava sklonište.

Članak 31.
	
Kad komunalni redar tijekom nadzora uoči da je životinja usmrćena bez opravdanog razloga, teško zlostavljana, da su joj nanesene nepotrebne boli ili izložena nepotrebnim patnjama može podnijeti kaznenu prijavu ili optužni prijedlog.


Članak 32.

	Policija, prema svojim ovlastima pruža pomoć komunalnom redaru ako se prilikom provođenja nadzora ili izvršenja rješenja opravdano očekuje pružanje otpora, sukladno posebnim propisima.

VIII. ŽALBA PROTIV RJEŠENJA KOMUNALNOG REDARA

Članak 33.

Protiv rješenja komunalnog redara može se izjaviti žalba u roku od 15 (petnaest) dana od dana dostave rješenja. Žalba na rješenje komunalnog redara ne odgađa izvršenje rješenja. 

O žalbi izjavljenoj protiv rješenja komunalnog redara odlučuje upravno tijelo jedinice područne samouprave nadležno za drugostupanjske poslove komunalnog redarstva. 


IX. KAZNENE ODREDBE

Članak 34.

	Za prekršaje iz ove Odluke kaznit će se novčanom kaznom ako postupi:

1. protivno članku 5.
2. protivno članku 6.
3. protivno članku 8. stavku 1.
4. protivno članku 9.
5. protivno članku 11.
6. protivno članku 12.
7. protivno članku 14. stavak 2.
8. protivno članku 15.
9. protivno članku 16. stavku 1. 


Pravna osoba u iznosu od 265,14 eura do 795,43 eura.

Odgovorna osoba u pravnoj osobi u iznosu od 132,57 eura do 265,14 eura. 

Fizička osoba u iznosu od 66,28 eura do 265,14 eura.

Roditelj ili skrbnik osobe koja u vrijeme počinjenja prekršaja nije navršila 14 (četrnaest) godina ako je taj prekršaj u izravnoj vezi s propuštenim nadzorom roditelja ili skrbnika u iznosu od 66,28 eura do 265,14 eura.

X. ZAVRŠNE ODREDBE

Članak 35.

	Ova Odluka stupa na snagu osmog dana od dana objave u „Službenom glasniku Općine Blato“.

KLASA: 
URBROJ: 
Blato,
OPĆINSKO VIJEĆE
PREDSJEDNICA
Franciska Jurišić Bačić, mag.bibl.,v.r.


